Ingrid Liland

Ingrid Husby Liland (født 1990) er en norsk politiker (MDG). I 2022 ble hun valgt til nestleder i partiet. Liland ble valgt inn på Stortinget fra Oslo valgkrets i 2025. 

Liland kommer fra Rørvik. Hun meldte seg inn i Miljøpartiet De Grønne i 2011. I 2017 og 2025 var hun leder av MDGs stortingsvalgprogram-komité. Liland var MDGs førstekandidat i Nord-Trøndelag fylke til stortingsvalget i 2017. Ved stortingsvalget i 2025 var hun partiets andrekandidat fra Oslo.

Liland fikk mye oppmerksomhet ved valget i 2025 etter at hun søkte Skatteetaten om å endre navn til Ingrid Sperregrensen Liland, for å synliggjøre partiets kamp mot sperregrensen. Navneendringen ble til slutt avslått av Skatteetaten. 

Liland har mastergrad i musikkvitenskap. I august 2019 ble hun kåret til norgesmester i karaoke under karaoke-NM og i 2019 deltok hun i Karaoke-VM i Tokyo.

Liland har bakgrunn fra næringslivet, der hun jobbet mer enn 10 år i teknologi- og ingeniørbransjen. Før hun ble nestleder i MDG var hun med-grunnlegger og styreleder for et romfartsselskap.

Hun har hatt flere verv i Elevorganisasjonen og deltok i Kvinnepanelet 2010.

 Referanser 



Kategori:MDG-politikere
Kategori:Norske foreningspersoner
Kategori:Personer fra Vikna kommune